Prekladacia správa

Materiál „Informácia o stave rozpracovania Národného programu reforiem SR na roky 2008–2010“ predkladá na rokovanie vlády SR podpredseda vlády SR pre vedomostnú spoločnosť, európske záležitosti, ľudské práva a menšiny a minister financií SR na základe bodu B.3. Uznesenia vlády Slovenskej republiky č. 367 zo 4. júna 2008 k Modernizačnému programu Slovensko 21.  
Informačný materiál v úvode poskytuje základné informácie o novom cykle lisabonskej stratégie na roky 2008–2010, ktorý sa bude na základe usmernenia Európskej rady opierať o tri piliere: makroekonomické politiky, mikroekonomické politiky a politiky zamestnanosti. Na jarnom zasadnutí Európskej rady v roku 2006 boli odsúhlasené štyri prioritné oblasti obnovenej Lisabonskej stratégie: znalosti a inovácie, uvoľnenie podnikateľského potenciálu, najmä MSP, investície do ľudí a modernizácia trhov práce, energetika a klimatické zmeny.
Vládou SR schválený „Modernizačný program Slovensko 21“ poskytol úvodný impulz pre naštartovanie modernizačného úsilia a tiež rámcovo načrtol konkrétne opatrenia v štyroch oblastiach verejnej politiky SR: (i) výskum, vývoj a inovácie, (ii) vzdelávanie, (iii) zamestnanosť, (iv) skvalitnenie podnikateľského prostredia, lepšia reguláciu a vyššia transparentnosť. V uznesení k tomuto materiálu bolo jednotlivým implementačným orgánom uložené rozpracovať strednodobé opatrenia do formy akčných plánov a ich pracovné verzie zaslať národným lisabonským koordinátorom do 7. júla 2008. Akčné plány budú základným obsahovým podkladom pre vypracovanie Národného programu reforiem. Ich súčasťou je opis navrhovaných opatrení, analýza súčasného stavu, ciele opatrení, merateľné ukazovatele, ale aj konkrétne úlohy spolu s termínmi, ktorými sa má opatrenie plniť a kvantifikácia vplyvu na štátny rozpočet. Implementačné orgány už predložili prvé verzie akčných plánov národným lisabonským koordinátorom.
Národní lisabonskí koordinátori budú aktívne vstupovať do celého procesu prípravy a následnej implementácie akčných plánov tak, aby rešpektovali aj požiadavku Európskej komisie na posilnenie koordinácie prípravy národných programov reforiem. V období od 7. júla 2008 do 3. septembra 2008 budú k jednotlivým pracovným verziám akčných plánov prebiehať konzultácie medzi národnými lisabonskými koordinátormi a jednotlivými implementačnými orgánmi. Rozpočtové vplyvy budú priebežne konzultované so sekciu rozpočtovej politiky Ministerstva financií SR a budú sa týkať najmä výdavkov, ktoré nie sú doteraz v pripravovanom rozpočte zohľadnené. Akčné plány budú súčasťou Národného programu reforiem SR na roky 2008–2010, ktorý bude po schválení vládou SR v októbri 2008 predložený Európskej komisii. 
Harmonogram prípravy Národného programu reforiem SR na roky 2008–2010 je rozvrhnutý tak, aby dokument bol schválený vládou SR na jej rokovaní 8. októbra 2008.